stanford-oval/wikipedia huggingface dataset:
עכנאי יהודה

| עכנאי יהודה |
| --- | --- |
 עכנאי יהודה
מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים קדומים
סדרה:: צינוראים
משפחה:: זיפניים
סוג:: עכנאי
מין:: עכנאי יהודה
שם מדעי
 Echium judaeum
עַכְנַאי יְהוּדָה (שם מדעי: Echium judaeum Lacaita) הוא צמח חד-שנתי, מזרח ים-תיכוני, תת-אנדמי, אחד מ-68 מינים בסוג עכנאי ממשפחת הזיפניים ואחד מבין 6 הגדלים בר בישראל ובסביבתה. עכנאי יהודה דומה מאוד לעכנאי נאה וקרוב מאוד לעכנאי זיפני.
פרי של עכנאי יהודה בגביע משתייר
העלים והגבעולים מכוסים בזיפים שאינם נעימים למגע. הצמח גדל בבתה ובשדות בור אך מופיע גם במדבריות. בעכנאי יהודה, כמו בעוד סוגי צמחים רבים, צבע הפריחה משתנה לאחר ההאבקה. שינוי צבע זה בא בגלל שברגע שהפרח מואבק, תהליך התפתחות הפרי בצלקת ובביצית רגיש ולא כדאי שתהיה הפרעה. כך בהחלפת הצבע הפרח משדר למאביק: "אנא אל תבקר אותי. כבר האביקו אותי ואין לי מה לתת לך". בנוסף לצמח יש אינטרס שהמאביק לא יבזבז אנרגיה בביקורים מיותרים.
מורפולוגיה

צמח עשבוני חד-שנתי, מאפיר, זיפני, שעיר וגובהו עד 50 ס"מ ובתנאים מיוחדים עד 130 ס"מ.
הגבעולים גלילים, זקופים ומסתעפים מבסיסם וגם מחלקם העליון (בשונה מעכנאי מגובב שאינו מסתעף אלא מהבסיס). הם מכוסים בזיפים (שערות קצרות ונוקשות, אבל לא דוקרני) מפושקים, דלילים וארוכים, שאינם יוצאים מגבשושים, ובשערות לבנות, צפופות, קצרות וכמעט הדוקות במרווחים שבין הזיפים (בשונה מעכנאי זיפני ועכנאי סיני שבהם אין שערות אחרות בין השערות הדוקרניות). הגבעולים מכוסים בעדשתיות (lenticle) - כתמים מחוספסים, אדומים המתכהים עם הזמן.
העלים מסורגים, פשוטים, תמימים, מוארכים ומחוסרי לוואים. העלים התחתונים בעלי פטוטרת ודמויי מרית והעליונים יושבים ודמויי סרגל-אזמל. השערות המכסות את העלה, חלקן מפושק וחלקן רובץ על העלה והדוק אליו.
התפרחת מסוימת, מטיפוס חד-בדי עקרבי, ומלוות חפים. התפרחות חיקיות והן ארוכות ונושאות פרחים רבים שיושבים (ללא עוקץ) בצד אחד של הגבעול. הפרחים נראות כערוכות בשיבולים חד-צדדיות עקרביות. הפרח אינו חיקי והחפה המלווה אותו נמצאת בצד אחר של הגבעול. גבעולי התפרחת זקופים ומתארכים בעת הפריחה ומתעקלים רק בקצה. התארכות הגבעול מרווחת את המרחק בין הפרחים ולאחר נשירת הכותרת את המרחק בין הגביעים המשתיירים והעלה המלווה אותם מן הצד.
הפרחים דו-מיניים, אינם נכונים, בעלי שחלה עילית ועטיף כפול ואורכם 1.5 עד 3.5 ס"מ. העלים המלווים את הפרחים שעירים במיוחד בשפתי הפטוטרת (העלים של עכנאי נאה שעירים יותר).
הגביע בעל 5 עלים דמויי סרגל-אזמל, ארוכים ומחודדים בקודקודם ומפורדים כמעט עד לבסיסם. שני העלים התחתונים קצרים יותר משלושת העליונים. הגביע משתייר ומתפרה, דהיינו עלי הגביע מתארכים (עם התפתחות הפרי) ואף מתרחבים ואינם חופים לחלוטין את הפרי.
הכותרת דמוית שופר ואינה נכונה. היא בעלת עלי כותרת שמאוחים בבסיסם לצינור שמסתיים באוגן אלכסוני, בעל 5 אונות קצרות ובלתי שוות. הכותרת שעירה בכל שטחה ובעלת שערות ארוכות יותר לאורך העורקים (בשונה מעכנאי נאה שכותרתו קירחת פרט לשערות ארוכות לאורך עורקיהן). לוע הכותרת ללא קשקשים. אורך הכותרת 25 עד 35 מ"מ ורוחבה 10 עד 15 מ"מ. קוטר האוגן ס"מ אחד או יותר.
הכותרת סגולה-אדמדמה או ורודה כהה בתחילת הפריחה וצבעה הופך במהרה לאחר האבקה לסגול-כחלחל עם עורקים מאורכים סגולים כהים, וצבעה שב להיות ארגמן (הכותרת של עכנאי מגובב הוא ורוד צהבהב). לעיתים רחוקות צבע הכותרת לבן בפרטים מיובשים.
האבקנים 5, כמספר עלה הכותרת, ובלתי שווים באורכם. כל האבקנים חבויים בתוך הכותרת או 2 הארוכים שבהם בולטים במקצת מתוכה. הזירים דקים, סגולים וקבועים בחלקו התחתון של צינור הכותרת, לסירוגין עם אונות הכותרת. אורך הזירים ארוכים פעמים אחדות מאורך המאבקים.
המאבקים קטנים ונפתחים בסדקי אורך.
השחלה עילית, בעלת שני עלי שחלה ומחולקת על ידי מחיצות ל-4 מגורות, לעיתים רחוקות השחלה בת 2 מגורות בלבד. מספר הביציות במגורה 1 או 2.
עמוד השחלה סגול, נימי, ארוך, יוצא משקע שבין 4 אונות השחלה, מבסיס השחלה. הצלקת מפוצלת בקודקודה לשני סעיפים לשני צלקות.
הפרי עשוי 4 פרודות חד-זרעיות (אגוזיות) דמויות ביצה ובעלות 3 מקצועות. כל אחת מהפרודות מחוברת אל מצעית הפרח באמצעות בסיס משולש ושטוח ומעורות בעמוד המרכזי של השחלה. הפרודות יושבות בתוך גביע משתייר ומתפרה ועמוד השחלה יוצא ביניהן. שטחן של הפרודות מקומט ושפתיהן מגובששות על פי רוב. לעיתים 1 עד 3 פרודות מתנוונות. לפרודות אין הליוזום (elaiosome) - גופיף שומני על הזרע הנאכל על ידי נמלים.
העלווה מתחילת נובמבר ועד תחילת יוני. פריחה מסוף פברואר עד תחילת מאי. הפצת הפרי מאמצע מאי ועד אמצע יוני.
תפוצה ובית גידול

טיפוס תפוצה: מזרח ים-תכוני (סובטרופי). תפוצתו מוגבלת לקפריסין, לדרום סוריה ולבנון ועד ישראל וירדן. הוא גדל בבתי-גידול טבעיים בלבד: שדות, בתות, ערבות-שיחים ומעט מדבריות. הוא יוצר מרבדים צפופים הבולטים בצבעם הכחול. הוא גדל ברוב אזורי הארץ מן הנגב ועד בקעת החולה הגולן והחרמון. משגשג לעיתים על קינים של נמלת הקציר במורדות בקעת הירדן.
האבקה היא האבקה הדדית והפרחים מואבקים על ידי דבורים גדולות ובינוניות.
הבחנה מבדלת

עכנאי יהודה מוחלף כלפי המדבר בעכנאי זיפני וכלפי צפון ישראל הוא מוחלף לעיתים בעכנאי נאה. שלושת המינים דומים אחד לשני ומספר סמנים מבחינים ביניהם.
הבחנה מבדלת > ההבדל בין עכנאי יהודה לעכנאי זיפני

עכנאי יהודה פורח בצבע סגול-ורוד, שמתחלף לאחר האבקה לסגול-כחלחל, ואבקניו אינם בולטים מהכותרת או 2 הארוכים שבהם בולטים במקצת מתוכה, בשונה מעכנאי זיפני שפורח בסגול-כחלחל (לא רק) ואבקניו בולטים.
הגבעולים של עכנאי יהודה מסתעפים גם מחלקם העליון ונושאים שערות זקופות שיוצאים מבסיסים גבשושיים סגולים בתערובת עם שערות הדוקות במרווחים שבין השערות.
הגבעולים של עכנאי זיפני מסתעפים מהבסיס ונושאים שערות דוקרניות ומפושקות בלבד שיוצאות מבסיסים גבשושיים לבנים, והמרווחים שבין השערות גדולים ואין שערות אחרות מצויות בהם.
הבחנה מבדלת > ההבדל בין עכנאי יהודה לעכנאי נאה

עכנאי נאה פורח בסגול-כחלחל עם כותרת קירחת ועם אבקנים שבולטים ממנה, בשונה מעכנאי יהודה שפורח בצבע סגול-ורוד שמתחלף לסגול-כחלחל, וכותרתו שעירה ואבקניו אינם בולטים מהכותרת או 2 הארוכים שבהם בולטים במקצת מתוכה.
הגבעולים של עכנאי נאה נושאים שערות דוקרניות זקופות וחלקן מפושקות. המרווחים שבין השערות גדולים ואין שערות אחרות מצויות בהם. הגבעולים של עכנאי יהודה מסתעפים גם מחלקם העליון ונושאים שערות זקופות שיוצאים מבסיסים גבשושיים סגולים בתערובת עם שערות הדוקות במרווחים שבין השערות.
מקור השם

שם הצמח "עכנאי" הוא מילה שמקורה בארמית ומשמעותה נחש, והיא ניתנה בגין הדמיון שבין מראה הפרח לבין פה פעור של נחש (עכן). הדמיון מודגש עם צלקת העלי המפוצלת שנראית כמו לשון של נחש היוצאת מפיו הפעור. מקור השם "עכנאי" ניתן לסוג Echium על ידי א. הראובני ואומץ במילון "ילקוט הצמחים" (עמוד 30, הערה 503) משנת 1930 ואושרר במילון "צמחי ארץ ישראל – שמות המשפחות והסוגים" משנת 1946 בסעיף 327 בעמ' 21. השם אפעון שניתן על יד א. בן יהודה לא נקלט (ראה במילון "ילקוט הצמחים", עמוד 6, הערה 84).
השם הלועזי Echium משמעותו ביוונית נחש (viper).
תמונות

עכנאי יהודה בגבעת השחומית קריית שמונה
תקריב של עמוד פריחה
עכנאי יהודה בבקעת פצאל בעמק הירדן
צמח עכנאי יהודה
עכנאי יהודה
הערות שוליים

↑  Echium judaeum Lacaita, POWO plants of the World Online. Published on the Internet
↑  Echium judaeum Lacaita, WFO: World Flora Online. Published on the Internet
↑  עכנאי, באתר צמחיית ישראל וסביבתה
↑  במגדיר החדש של מיכאל זהרי מופעים 7 מינים בשונה מאתר צמחיית ישראל וסביבתה כי היא כוללת את עכנאי סיני והיא כוללת את עכנאי ארוך עלים שהועבר לסוד אחר.
1 2 3 4  מיכאלי זהרי, מגדיר חדש לצמחי ישראל, מהדורה חדשה ומורחבת, תל אביב: עם עובד, 1998, עמ' 369-371
1 2  נעמי פינברון-דותן, אבינעם דנין, המגדיר לצמחי בר בארץ ישראל, ירושלים: כנה, 1998, עמ' 539-540
↑  א. פאהן, ד. הלר, מ. אבישי, מגדיר לצמחי התרבות בישראל, תל אביב: הוצאת הקיבוץ המאוחד, 1998, עמ' 358
1 2  עכנאי יהודה, באתר צמחיית ישראל וסביבתה
↑  עכנאי יהודה, באתר www.wildflowers.co.il
1 2  ילקוט צמחים, פ. אוירבך ומ. אזרחי, תר"ץ 1930
↑  צמחי ארץ ישראל (תש"ו), באתר האקדמיה ללשון העברית, ‏1946
גבעול זיפני ושעיר
עמוד עלי שעיר ומפוצל בראשו
תפרחת עם פרחים רבים
עכנאי יהודה
פייטון מאייר

| --- | --- |

 לידה:  24 בנובמבר 1998 (בן 25) לאס וגאס, נבדה, ארצות הברית 
 מדינה:  ארצות הברית 
 תקופת הפעילות:  מ-2013
 מספר צאצאים:  1
 פרופיל ב-IMDb
 
פייטון מאייר (באנגלית: Peyton Meyer; נולד ב-24 בנובמבר 1998) הוא שחקן אמריקאי, הידוע בעיקר בגילום דמותו של ווס מנינג בסדרה "דוג בלוג" (2013–2014), גילום דמותו של לוקאס פראיר בסדרה "העולם של ריילי" (2014–2017),, ובגילום דמותו של טריפ בסדרה "אמא אמריקאית" (אנ') (2018–2021).
ביוגרפיה

מאייר נולד בלאס וגאס, נבדה ב-24 בנובמבר 1998. הוא החל לשאוף לקריירת משחק בגיל 12, וכבר מאז החל להשתתף בפרסומות וקדימונים
קריירה

את תפקידו הראשון קיבל בשנת 2013 כאשר החל לגלם את ווס מנינג בסדרה "דוג בלוג" בערוץ דיסני. לאחר מכן, החל לגלם את לוקאס פראיר, אחת הדמויות הראשיות בסדרה "העולם של ריילי" בערוץ דיסני, הממשיכה את עלילות הסדרה "ילד פוגש עולם" ששודרה בשנות התשעים.
חייו האישיים

באוקטובר 2021 פרסם מאייר כי התחתן עם המוזיקאית טאלה. בנם הראשון, זיגי מאייר, נולד במרץ 2022. הוא גם אב חורג לבנה.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2016 | Gibby | טומי |  |
| 2021 | יש לו את זה | ג'ורדן ואן דרנן |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2013–2014 | דוג בלוג | ווס מנינג | 9 פרקים |
| 2014–2017 | העולם של ריילי | לוקאס פראיר | תפקיד ראשי (3 עונות); 72 פרקים |
| 2015 | תמיד ביחד | לוקאס פראיר | פרק: "Cyd and Shelby's Haunted Escape" |
| 2017 | נערות הלקרוס | איתן | סדרת רשת; 6 פרקים |
| 2018–2021 | אמא אמריקאית (אנ') | טריפ ווינדזור | 34 פרקים |
| 2019 | Wayne | בראדלי | פרק: "It'll Last Forever" |
עונת 2006/2007 ב-NBA

| --- | --- |
 תאריך התחלה:  31 באוקטובר 2006
 תאריך סיום:  14 ביוני 2007
 מספר קבוצות:  30
 מספר משחקים לקבוצה:  82
 דראפט 2006
 בחירה ראשונה:  אנדראה ברניאני
 על ידי:  טורונטו ראפטורס
 העונה הסדירה
 המאזן הטוב ביותר:  דאלאס מאבריקס
 MVP של העונה הסדירה:  דירק נוביצקי (דאלאס מאבריקס)
 מלך הסלים:  קובי בראיינט (לוס אנג'לס לייקרס)
 הפלייאוף
 אלופת המזרח:  קליבלנד קאבלירס
 אלופת המערב:  סן אנטוניו ספרס
 סדרת הגמר
 אלופה:  סן אנטוניו ספרס
 MVP של סדרת הגמר:  טוני פארקר
 → 2005/20062007/2008 ←
 
עונת 2006/2007 היא העונה ה-61 של ליגת ה-NBA. העונה הסתיימה כשסן אנטוניו ספרס זכתה בתואר האליפות הרביעי שלה לאחר שהביסה בסדרת הגמר את קליבלנד קאבלירס בתוצאה 0–4. טוני פארקר הצרפתי זכה בתואר ה-MVP של סדרת הגמר לאחר שקלע 24.5 נקודות בממוצע למשחק והפך לאירופאי הראשון שזוכה בפרס. ל-MVP של העונה הסדירה נבחר דירק נוביצקי מדאלאס מאבריקס שהוביל את קבוצתו למאזן הטוב בליגה בעונה הסדירה (67-15). גולדן סטייט ווריורס, שדורגה במקום השמיני במערב בסוף העונה הסדירה, הפכה לקבוצה הראשונה המדיחה בפלייאוף את המדורגת ראשונה בסדרה של הטוב משבעה משחקים כאשר ניצחה את דאלאס מאבריקס בתוצאה 2–4 בסיבוב הראשון של הפלייאוף.
ליגת ה-NBA הציגה בתחילת העונה עיצוב חדש לכדור המשחק, אך כחודשיים בתוך העונה הוחזר השימוש בכדור הקודם עקב תלונות של שחקני הליגה שהתקשו להתרגל לכדור החדש.
חילופי מאמנים

| קבוצה> לפני תחילת העונה | מאמן נכנס> לפני תחילת העונה | מאמן יוצא> לפני תחילת העונה | לפני תחילת העונה |
| --- | --- | --- | --- |
| גולדן סטייט ווריורס | דון נלסון | מייק מונטגמרי |  |
| ניו יורק ניקס | אייזיאה תומאס | לארי בראון |  |
| סקרמנטו קינגס | אריק מוזלמן | ריק אדלמן |  |
במהלך העונה
| ממפיס גריזליס | טוני בארון | מייק פראטלו |  |
| מילווקי באקס | לארי קריסטקוויאק | טרי סטוטס |  |
| מינסוטה טימברוולבס | רנדי ויטמן | דוויין קייסי |  |
אולסטאר

סוף שבוע האולסטאר של שנת 2007 נערך בתומאס & מאק סנטר שבלאס וגאס, נבדה, לראשונה בעיר ללא קבוצת NBA. האירוע החל ב-16 בפברואר 2007 והסתיים במשחק האולסטאר ב-18 בפברואר.
המאמנים במשחק האולסטאר היו אדי ג'ורדן מוושינגטון ויזארדס המזרחית ומייק ד'אנטוני מפיניקס סאנס המערבית. את החמישיות למשחק האולסטאר בחרו האוהדים ואת השחקנים המחליפים בחרו המאמנים בליגה. בהצבעת הקהל לשחקני החמישייה הוביל לברון ג'יימס מקליבלנד קאבלירס שקיבל 2,516,049 קולות. במשחק עצמו ניצחה קבוצת המערב בתוצאה 132–153. קובי בראיינט מלוס אנג'לס לייקרס שקלע 31 נקודות במשחק נבחר ל-MVP של משחק האולסטאר בפעם השנייה בקריירה.
חמישיית המזרח כללה את גילברט ארינאס, דוויין וייד, לברון ג'יימס, כריס בוש ושאקיל אוניל, וחמישיית המערב כללה את קובי בראיינט, טרייסי מקגריידי, קווין גארנט, טים דאנקן ודירק נוביצקי (שהחליף את יאו מינג שנעדר מהמשחק עקב פציעה).
העונה הסדירה

| מזרח> # | מזרח> קבוצה | מזרח> ניצחונות | מזרח> הפסדים | מזרח> אחוז ניצחונות | מזרח> פער מהמובילה |
| --- | --- | --- | --- | --- | --- |
| 1 | דטרויט פיסטונס* | 53 | 29 | 0.646 | – |
| 2 | קליבלנד קאבלירס | 50 | 32 | 0.610 | 3 |
| 3 | טורונטו ראפטורס* | 47 | 35 | 0.573 | 6 |
| 4 | מיאמי היט* | 44 | 38 | 0.537 | 9 |
| 5 | שיקגו בולס | 49 | 33 | 0.598 | 4 |
| 6 | ניו ג'רזי נטס | 41 | 41 | 0.500 | 12 |
| 7 | וושינגטון ויזארדס | 41 | 41 | 0.500 | 12 |
| 8 | אורלנדו מג'יק | 40 | 42 | 0.488 | 13 |

| 9 | פילדלפיה 76' | 35 | 47 | 0.427 | 18 |
| 10 | אינדיאנה פייסרס | 35 | 47 | 0.427 | 18 |
| 11 | ניו יורק ניקס | 33 | 49 | 0.402 | 20 |
| 12 | שארלוט בובקאטס | 33 | 49 | 0.402 | 20 |
| 13 | אטלנטה הוקס | 30 | 52 | 0.366 | 23 |
| 14 | מילווקי באקס | 28 | 54 | 0.341 | 25 |
| 15 | בוסטון סלטיקס | 24 | 58 | 0.293 | 29 |
| מערב> # | מערב> קבוצה | מערב> ניצחונות | מערב> הפסדים | מערב> אחוז ניצחונות | מערב> פער מהמובילה |
| --- | --- | --- | --- | --- | --- |
| 1 | דאלאס מאבריקס* | 67 | 15 | 0.817 | - |
| 2 | פיניקס סאנס* | 61 | 21 | 0.744 | 6 |
| 3 | סן אנטוניו ספרס | 58 | 24 | 0.707 | 9 |
| 4 | יוטה ג'אז* | 51 | 31 | 0.622 | 16 |
| 5 | יוסטון רוקטס | 52 | 30 | 0.634 | 15 |
| 6 | דנוור נאגטס | 45 | 37 | 0.549 | 22 |
| 7 | לוס אנג'לס לייקרס | 42 | 40 | 0.512 | 25 |
| 8 | גולדן סטייט ווריורס | 42 | 40 | 0.512 | 25 |

| 9 | לוס אנג'לס קליפרס | 40 | 42 | 0.488 | 27 |
| 10 | ניו אורלינס הורנטס | 39 | 43 | 0.476 | 28 |
| 11 | סקרמנטו קינגס | 33 | 49 | 0.402 | 34 |
| 12 | פורטלנד טרייל בלייזרס | 32 | 50 | 0.390 | 35 |
| 13 | מינסוטה טימברוולבס | 32 | 50 | 0.390 | 35 |
| 14 | סיאטל סופרסוניקס | 31 | 51 | 0.378 | 36 |
| 15 | ממפיס גריזליס | 22 | 60 | 0.268 | 45 |
‏*כוכבית מסמנת קבוצה שסיימה ראשונה בבית שלה.
טורונטו ומיאמי דורגו מעל שיקגו מאחר שהן סיימו את העונה הסדירה כראש הבית שלהן.
ניו ג'רזי דורגה מעל וושינגטון בשל יתרון במפגשים הישירים בין הקבוצות.
יוטה דורגה מעל יוסטון מאחר שהיא סיימה את העונה הסדירה כראש הבית שלה.
הלייקרס דורגו מעל גולדן סטייט בשל יתרון במפגשים הישירים בין הקבוצות.
מובילי הקטגוריות הסטטיסטיות

| קטגוריה | שחקן | קבוצה | ערך |
| --- | --- | --- | --- |
| נקודות למשחק | קובי בראיינט | לוס אנג'לס לייקרס | 31.6 |
| ריבאונדים למשחק | קווין גארנט | מינסוטה טימברוולבס | 12.8 |
| אסיסטים למשחק | סטיב נאש | פיניקס סאנס | 11.6 |
| חטיפות למשחק | בארון דייוויס | גולדן סטייט ווריורס | 2.1 |
| חסימות למשחק | מרכוס קמבי | דנוור נאגטס | 3.3 |
| אחוזים מהשדה | מייקי מור | ניו ג'רזי נטס | 60.9% |
| אחוזים לשלוש | ג'ייסון קאפונו | מיאמי היט | 51.4% |
| אחוזים מקו העונשין | קייל קורבר | פילדלפיה 76' | 91.4% |
| נקודות מדד | דוויין וייד | מיאמי היט | 28.9 |
פרסים

MVP של העונה הסדירה - דירק נוביצקי, דאלאס מאבריקס
שחקן ההגנה של העונה - מרכוס קמבי, דנוור נאגטס
רוקי העונה - ברנדון רוי, פורטלנד טרייל בלייזרס
השחקן השישי של העונה - ליאנדרו ברבוזה, פיניקס סאנס
השחקן המשתפר של העונה - מונטה אליס, גולדן סטייט ווריורס
מאמן העונה - סם מיטשל, טורונטו ראפטורס
מנהל העונה - בראיין קולנג'לו, טורונטו ראפטורס
פרס הספורטיביות - לואול דנג, שיקגו בולס
פרס האזרחות - סטיב נאש, פיניקס סאנס
פרסים > פרסים עונתיים

| החמישייה הראשונה | החמישייה השנייה | החמישייה השלישית |
| --- | --- | --- |


| סטיב נאש (פיניקס) | גילברט ארינאס (וושינגטון) | צ'אנסי בילאפס (דטרויט) |
| קובי בראיינט (לייקרס) | טרייסי מקגריידי (יוסטון) | דוויין וייד (מיאמי) |
| דירק נוביצקי (דאלאס) | לברון ג'יימס (קליבלנד) | כרמלו אנתוני (דנוור) |
| טים דאנקן (סן אנטוניו) | כריס בוש (טורונטו) | קווין גארנט (מינסוטה) |
| אמארה סטודמאייר (פיניקס) | יאו מינג (יוסטון) | דווייט הווארד (אורלנדו) |
| החמישייה הראשונה | החמישייה השנייה |
| --- | --- |


ראג'ה בל (פיניקס): ג'ייסון קיד (ניו ג'רזי)
קובי בראיינט (לייקרס): קירק היינריך (שיקגו)
ברוס בואן (סן אנטוניו): טיישון פרינס (דטרויט)
טים דאנקן (סן אנטוניו): קווין גארנט (מינסוטה)
מרכוס קמבי (דנוור): בן וולאס (דטרויט)
| החמישייה הראשונה | החמישייה השנייה |
| --- | --- |


רנדי פוי (מינסוטה): ראז'ון רונדו (בוסטון)
ברנדון רוי (פורטלנד): מרכוס ויליאמס (ניו ג'רזי)
רודי גיי (ממפיס): אדם מוריסון (שארלוט)
חורחה גרבאחוסה (טורונטו): ולטר הרמן (שארלוט)
למרכוס אולדרידג' (פורטלנד): קרייג סמית' (מינסוטה)
אנדראה ברניאני (טורונטו): פול מילסאפ (יוטה)
אנדראה ברניאני (טורונטו): טיירוס תומאס (שיקגו)
ביאורים

↑  שחקנים שימלאו להם 19 שנים בשנת 2006, כלומר - לא נולדו לאחר 31 בדצמבר 1987
הערות שוליים

↑  סיכום עונת 2006/2007, nba.com
↑  סיכום דראפט 2006, nba.com
↑  סיכום אולסטאר 2007, nba.com
| עונות בליגת ה-NBA |
| --- | --- | --- |
| שנות ה-1940 | 1946/1947 • 1947/1948 • 1948/1949 |  |
| שנות ה-1950 | 1949/1950 • 1950/1951 • 1951/1952 • 1952/1953 • 1953/1954 • 1954/1955 • 1955/1956 • 1956/1957 • 1957/1958 • 1958/1959 |  |
| שנות ה-1960 | 1959/1960 • 1960/1961 • 1961/1962 • 1962/1963 • 1963/1964 • 1964/1965 • 1965/1966 • 1966/1967 • 1967/1968 • 1968/1969 |  |
| שנות ה-1970 | 1969/1970 • 1970/1971 • 1971/1972 • 1972/1973 • 1973/1974 • 1974/1975 • 1975/1976 • 1976/1977 • 1977/1978 • 1978/1979 |  |
| שנות ה-1980 | 1979/1980 • 1980/1981 • 1981/1982 • 1982/1983 • 1983/1984 • 1984/1985 • 1985/1986 • 1986/1987 • 1987/1988 • 1988/1989 |  |
| שנות ה-1990 | 1989/1990 • 1990/1991 • 1991/1992 • 1992/1993 • 1993/1994 • 1994/1995 • 1995/1996 • 1996/1997 • 1997/1998 • 1998/1999 |  |
| שנות ה-2000 | 1999/2000 • 2000/2001 • 2001/2002 • 2002/2003 • 2003/2004 • 2004/2005 • 2005/2006 • 2006/2007 • 2007/2008 • 2008/2009 |  |
| שנות ה-2010 | 2009/2010 • 2010/2011 • 2011/2012 • 2012/2013 • 2013/2014 • 2014/2015 • 2015/2016 • 2016/2017 • 2017/2018 • 2018/2019 |  |
| שנות ה-2020 | 2019/2020 (הבועה) • 2020/2021 • 2021/2022 • 2022/2023 • 2023/2024 • 2024/2025 |  |
דירק נוביצקי ה-MVP של העונה הסדירה
פיה (פולקלור)

פיה (סופי אנדרסון)
פיה מחרסינה
פֵיָה (Fairy, Faery) היא יצור בדיוני מהמיתולוגיה האירופית. מקור שמה הוא מהמיתולוגיה האירופית והיוונית. הזכר נקרא פֶה, פֵיוֹן או בן פיות.
מוצאה של הפיה הוא בפולקלור ובסיפורי עם עתיקים, אך ניתן למצוא אזכורים שלה גם באגדות, בספרות מודרנית, בסרטים, בקומיקס ובמשחקי תפקידים. לפי האגדות, לפיה יש כוח קסם רב.
תכונות

פיות מתוארות בדרך כלל כבעלות הופעה אנושית וכמצוידות בכוחות קסם כגון יכולת לעוף, להטיל כישוף, להשפיע על אירועים ולחזות את העתיד. בפולקלור המודרני פיות בדרך כלל מתוארות כצעירות וקטנות, אך בעבר תוארו גם כדמויות מלאכיות גדולות יותר. בפולקלור הקלסי
הפיות מתוארות כיצורים כאוטיים ובלתי צפויים. הן יכולות לפעול בטוב לב או בנבזיות ואף ברשעות. סיפורים רבים מתארים פיות שמעוללות תעלולים אכזריים על בני אדם (כגון חטיפת ילדים בריאים והחלפתם בבני פיה חולים).
הפיות ידועות גם כיצורים החוששים מברזל וממלח. הן נולדות מפרחים וחיות בסתר מן העולם, בדומה לכל עולם הקסם, הכולל דרקונים, מלאכים, שדונים ועוד.
מקור השם

מקורו המדויק של מיתוס הפיות אינו ברור לגמרי, אך ישנן מספר תאוריות בנושא. על פי התאוריה המרכזית, מגיע מקור המיתוס מסיפור אחיות הגורל. שמן של אחיות הגורל בלטינית היה "פאטה" (ביחיד: "פאטום") שמשמעותה היא דבריו של אלוהים או גורלות. ככל שהנצרות התפתחה, הכנסייה הקתולית החלה לנקוט במגמה של דחיקת הסמלים הפאגאנים והמיתולוגיים.
הנצרות התייחסה לאחיות הגורל כאל יצורים קטנים ומזיקים הדומים לשדים. כמו כן, שמן של האחיות שונה והן נקראו פיי (Fai). מאותה תקופה עושים שימוש במילה Fairy כאשר מתייחסים לארץ המוצא של יצורים קסומים מסוג זה. בנצרות התפשט מנהג להאשים את הפיי בתופעות בלתי מוסברות או מטרידות.
ראו גם

הפיות מקוטינגלי
פיות רדיקליות
טינקר בל
הערות שוליים

↑  בובה ופיה בזכר, באתר האקדמיה ללשון העברית, ‏23 בפברואר 2016
| --- | --- |
בקרת זהויות :  NLI: 987007565336905171  BnF: cb11959134n (data)  GND: 4325485-8  LCCN: sh85046901  NKC: ph355592 
ערך זה הוא קצרמרבנושא מיתולוגיה. אתם מוזמנים לתרום לוויקיפדיה ו.
פיה נאלי

| --- | --- |

 לידה:  10 בפברואר 1886 פלרמו, איטליה 
 פטירה:  27 בספטמבר 1964 (בגיל 78) קטניה, איטליה 
 שם לידה:  Pia Maria Nalli 
 מקום לימודים:  Im Regina Margherita (1903)  אוניברסיטת פלרמו (1910) 
 מנחה לדוקטורט:  Giuseppe Bagnera 
 מוסדות:  אוניברסיטת קליארי (1923–1927)  אוניברסיטת קטניה (1927–1956) 
 
פיה מריה נאלי (באיטלקית: Pia Maria Nalli; ‏10 בפברואר 1886 – 27 בספטמבר 1964) הייתה מתמטיקאית איטלקית אשר ידועה בעיקר על עבודותיה ומחקריה החשובים שפרסמה בגאומטריה אלגברית, ניתוח פונקציונלי וניתוח טנזורי. בתקופת פועלה, היא הייתה חלק מ"מעגל המתמטיקאים של פלרמו" - שבזמנו היה חברת המתמטיקאים החשובה בעולם, ובעקבות תרומתה וחשיבותה המדעית, נקרא על שמה רחוב ברומא.
קורות חיים

נאלי נולדה להורים ג'ובאני נאלי וכרמלה פאזלו. היא הילדה הרביעית מתוך שבעה. מבין אחיה, בולטים אחיה טאנג'לו נאלי ופאלו נאלי. טאנג'לו נאלי עבד במקצוע הרפואה, אבל היה יותר ידוע בתמיכתו הנלהבת בשפת האספרנטו. הוא אף חיבר מספר ספרים בנושא זה. פאלו נאלי היה סופר וספרן חשוב, ואף ראש של מספר ספריות גדולות באיטליה, בניהן אמיליה, לומברדיה, ורונה ונאפולי.
קורות חיים > לימודים וקריירה מחקרית

נאלי למדה בבית ספר בפלרמו, ולאחר מכן באוניברסיטת פלרמו (אנ').
בשנת 1908, במהלך לימודיה של נאלי באוניברסיטה, רעידת אדמה קשה פגעה בסיציליה. בעקבות רעידת האדמה הזאת, ג'וספה בגנרה, שעבד באוניברסיטת מסינה, הצטרף לאוניברסיטת פלרמו. מ-1 באפריל ועד 16 בנובמבר 1911, נאלי הצטרפה אליו כעוזרת שלו, עד שסיימה את התזה שלה.
ב-10 בינואר 1910, זכתה נאלי בפרס לאורה על הגשת עבודת הגמר שלה בגאומטריה אלגברית.
ב-10 בינואר 1908, הוקם "מעגל המתמטיקאים של פלרמו" על ידי ג'ובאני בטיסטה גוצ'יה, והפך את פלרמו למרכז מתמטי חשוב. בשנת 1910, לאחר שסיימה את לימודיה בפלרמו, הצטרפה נאלי למעגל, שבאותה תקופה היה חברת המתמטיקאים הגדולה בעולם, עם יותר מ-900 חברים.
אחרי שסיימה את לימודיה, עברה נאלי לעבוד כמורה בכמה בתי ספר תיכוניים, בהם בית הספר לבנות באבלינו, בטראפני ובית הספר הטכני לבנות בפלרמו. במשך כל שנותיה כמורה המשיכה נאלי במחקר שלה באוניברסיטה, ואף כתבה עבודת גמר מרשימה בה חקרה תאוריית אינטגרלים, ואספה יחד מחקרים על הנושא ממספר רב של חוקרים.
בשנת 1921 זכתה נאלי במינוי לפרופסורית לניתוח מתמטי באוניברסיטת קאליגרי. בעקבות זאת, היא נכנסה לתחרות למינוי ל"יו"ר לניתוח אינפינטסימלי" באוניברסיטה, והייתה האישה היחידה מבין שמונת המתחרים. פאנל השופטים שם את נאלי במקום השני, ובמקום הראשון פרופסור בשם מאורו פיקונה. הסברה המקובלת כיום היא שנאלי דורגה במקום הראשון, אך נדחפה מטה בשל היותה אישה. אמנם, מאורו פיקונה, שעוד ב-1919 מונה לפרופסור באוניברסיטת קטניה, עזב את אוניברסיטת קאליגרי, וכך התואר עבר אל נאלי.
למרות תפקידה בקאליגרי, המשיכה נאלי להתחרות על תפקידים רבים באוניברסיטאות אחרת. היא זכתה במקומות נכבדים, חלקם אף מקומות ראשונים, ולמרות זאת לא קיבלה את התארים בהם זכתה. יש הטוענים (בניהם גם היא, במכתבים ששלחה לבכירים שונים באוניברסיטה) בשל היותה אישה.
בשנת 1927 עברה נאלי לעבוד באוניברסיטת קאטניה. אך הקבלה שלה לאוניברסיטה לא באה ללא מאמץ. למרות שזכתה בתחרות על משרת פרופסורה, היא לא קיבלה שום הצעת עבודה באוניברסיטה. רק לאחר שכתבה לשר החינוך באיטליה על זכייתה ודרשה לקבל יחס הוגן והצעת עבודה, קיבלה נאלי את משרת הפרופסורה בה זכתה. לאחר מעברה שינתה גם את תחום מחקרה לחשבון טנזור.
עבודתה בקאטניה לא התאימה לנאלי, בעיקר בגלל היחס הקר מעמיתיה לעבודה. היא רצתה לעבור בחזרה אל אוניברסיטת פלרמו, שם הרגישה יותר בבית. אך גם בצוות של פלרמו, היו כאלו שהסתייגו ממעברה לשם, וניסו למנוע את קבלתה. בניהם בלט פרופסור מיכאל לה-רוזה, שטען שנאלי לא תוכל לעמוד בדרישות של פלרמו למשמעת בשל היותה אישה.
בשנת 1964, כשהייתה בת 78, נפטרה נאלי. למרות המאמצים שנאלי הייתה צריכה לעבור כדי לבסס את מקומה כחברה חשובה באוניברסיטאות שונות, היא מוכרת בתור מתמטיקאית דגולה. מחקריה נחשבים חשובים בתחום, ועל תרומתה גם נקרא על שמה רחוב ברומא.
פעילותה המחקרית > מחקרה המתמטי

נאלי עבדה, חקרה ופרסמה מאמרים בתחומים רבים במתמטיקה, בעיקר בניתוח מתמטי. בתחילת דרכה, עוד בתקופת לימודיה, עבדה נאלי בתחום של גאומטריה אלגברית. לאחר מכן עבדה כמה שנים וגם לימדה ניתוח פונקציונלי, עד ששינתה את תחום מחקרה לניתוח טנזור. כל פרסומיה נכתבו ופורסמו באיטלקית, והוצגו ונקראו במעגל המתמטיקאים של פלרמו פעמים רבות.
לעבודותיה חשיבות רבה בתחומן. ניתן לראות שמאמרים רבים שכתבה צוטטו והוזכרו במאמריהם של מתמטיקאים נוספים אחרים.
הערות שוליים

1 2 3 4 5 6 7 8 9 10  E F Robertson, J J O'Connor, ארכיון ההיסטוריה של המתמטיקה, באתר MacTutor – mathshistory, ‏מאי 2013
1 2 3  מכון איסוף ופרסום של האנציקלופדיה האיטלקית למדעים., באתר treccani.it - Treccani
| --- | --- |
בקרת זהויות :  BnF: cb123400312 (data)  ICCU: RAVV083244  ISNI: 0000 0000 2460 0570  LCCN: n79046600  MGP: 180515  SUDOC: 032354568  VIAF: 28347716   WorldCat (עם VIAF): 28347716 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "פיה נאלי".
פארלי רוסה

פארלי ויירה רוסה (בפורטוגזית: Farley Vieira Rosa; נולד ב-14 בינואר 1994) הוא כדורגלן ברזילאי, המשחק בטג'אן הנא סיטיזן בעמדת החלוץ.